**Beszámoló a vegyes páros válogatott 2017. évi vb szerepléséről**

Készítette: Palancsa Zoltán

1. Előzmények, felkészülés

A Palancsa-Kiss páros – 2016. ősszel megvédte bajnoki címét, így jogot szerzett a 2017. évi vegyes páros vb részvételre a kanadai Lethbridge városában.

Az előző évekhez hasonlóan kezdtük a felkészülést – mindkét játékos a saját egyesületi keretein belül. A közös munkát decembertől kezdtük el, heti egyszeri, később heti kétszeri közös edzéssel, valamint felkészülési versenyeken való indulással. Mivel a vegyes páros bekerült a 2018. évi olimpia programjába, érthetően megnőtt az érdeklődés a szakág iránt, és már ebben a szezonban közel húsz versenyből áll a CCT versenysorozat, amelyből haton vettünk részt. A versenyeken az eredményesség változó volt, általában a legjobb nyolc között fejeztük be, Pozsonyban harmadik, míg Budapesten második helyet szereztünk. A viszonylagosan sikertelen versenyek esetén néhány apró technikai hiba mellett a jégismeret nehézségei jelentették az alapvető okokat.

A közös felkészülést némileg nehezítette, hogy Zsolt makacs combizom húzódással küszködött, de elmondása szerint ez nem zavarta a játékban.

Felkészülésünket az idei évben is sportpszichológussegítette. Csoportos és egyéni foglalkozásokon próbáltuk felkészíteni a párost a várható nehézségekre.

Az idei vb felkészülésre a MCSZ alaptámogatáson felül plusz forrást jelentett a felzárkóztatási támogatás, viszont megszűnt az előző szezonban a Szerencsejáték Zrt. által nyújtott szponzori támogatás. Mindemellett a felkészülés és a vb indulás anyagi háttere biztosított volt.

Megnőtt támogatási keretünknek köszönhetően a kiutazás, kint tartózkodás kényelmi elemei mind biztosítottak voltak, így éremszerzési reményekkel indultunk Kanadába.

1. Célok

A hivatalosan megfogalmazott célkitűzés a legjobb négy közé kerülés volt, de kétszeres világbajnokként az éremszerzést tartottuk elfogadhatónak.Előzetes számításaink szerint egy esetleges éremszerzés biztos olimpiai kvótát jelentett volna.

1. Vb szereplés

39 páros nevezett a ciklusban az utolsó olimpiai kvalifikációs világbajnokságra. A sorsolás alapján nem tűnt nehéznek a csoport, bár öt közel azonos képességű párost is jegyzett.

A verseny elején nehézkesen indultak a dolgok, mindjárt az első mérkőzésen meglepett minket a fehérorosz páros, precíz draw-dobásaival. A szünet után összeszedtük magunkat, de sajnos már későn – extra endben kikaptunk. A következő mérkőzéseken is csupán egy-egy félidőn keresztül állt össze a játék. Horvátország ellen még viszonylag gyengébb teljesítmény is elegendő volt a győzelemhez, a lett páros ellen azonban már nem. Az utolsó két versenyen szoros mérkőzésen legyőztek minket, nem volt ez másként a világbajnokságon sem. A következő – brazilok elleni - mérkőzést már az előző időszakban megszokott felállásban kezdtük, mert Dórinak nemigen jöttek az utolsó kövei. A kezdeti nehézségek után végre kezdett összeállni a játék, aminek eredményeként a végén meggyőző fölénnyel nyertünk.

Az alapszakasz hátralévő mérkőzésein határozott, magabiztos, pontos játékkal valamennyi ellenfelünket (sorrendben Finnország, Japán, Észtország) jelentős különbséggel győztük le.

Ez a játék már bizakodásra adhatott okot az egyenes kieséses szakaszra, de sajnos a jó forma nem állandósult. A cseh páros ellen szenvedtünk, és bár a szünetben még vezettünk, a mérkőzés végére viszont megfordították az eredményt, és nem sikerült a továbbjutás.

Sajnálatos, hogy a tehetséges cseh páros tétmérkőzésen most először vert meg minket, ami a lehető legrosszabbkor jött.

Az alsó ágon egy óra múlva kezdődő mérkőzésre már nem maradt kvótaszerzésre esélyünk, nem tudtam kellően motiválni a csapatot, megsemmisítő vereséget szenvedtünk, így idén gyakorlatilag megismételtük a tavalyi helyezésünket (13. helyezés, 5-4-es győzelmi mutató).

Mindez azt eredményezte, hogy végül a párosunk a tizenharmadik helyezést érte el, ami az előző évek eredményei ismeretében nem elfogadható.

1. Értékelés

A vb-t követően a helyszínen szándékosan nem tartottunk értékelő megbeszélést, megegyeztünk, hogy néhány nap pihenőt követően megpróbáljuk alaposan kielemezni a vártnál gyengébb szereplés lehetséges okait.

Az értékelést a teljes team (Kiss Lászlóval kiegészülve) végezte, és az egész szezon teljesítményét értékeltük. Megállapítottuk, hogy a teljes szezonban hullámzó teljesítményt nyújtott a páros, akár egy-egy versenyen belül is lényeges formaingadozások jellemezték a szereplésüket. Sajnos nem volt ez másként a vb idején sem.

A gyengébb vb szereplés okainak elemzésekor minden lehetséges szempontot megvizsgáltunk, és az alábbi megállapításokat tettük:

1. a játékosok technikai felkészültsége nem sikerült tökéletesre, az edzések kevésbé tervezetten zajlottak, az edző-játékos viszony nem volt megfelelő. Az edző a szerepét nem a játékosok elképzelésének megfelelően töltötte be.
2. A fizikai felkészülés – bizonyos sérülések miatt – nem sikerült tökéletesre – bár ennek kevésbé volt szerepe, az eddigiekhez képest lényegesen kevesebb mérkőzést jelentő vb tekintetében.
3. A mentális felkészülés sajnos nem úgy sikerült, mint ahogy azt szerettük volna, és ennek különösen fontos szerepe volt az egyenes kieséses szakaszban. Az elmúlt két évben, amikor olimpiai kvótához szükséges pontokat lehetett szerezni, minkét alkalommal megtorpantunk a lehetőség kapujában!
4. Az idény folyamán ugyan kellő számú felkészítő versenyen vettünk részt, de ezeken a jég minősége általában nem volt a világbajnokságon megszokott jégminőség.
5. A játékosok technikájának pontosítása, megszilárdítása érdekében szükség lett volna egy legalább egy hetes külföldi edzőtáborra, külföldi edző bevonásával – de ez sajnos nem valósult meg.
6. A szezon közbeni ingadozó forma arra a döntésre juttatott minket, hogy megcseréljük a pároson belül a dobási sorrendet – ami akkor jó döntésnek tűnt, de a vb elején világossá vált, hogy nem elég hatékony.
7. A rájátszás első mérkőzésére még tovább gyorsult a jég, amit nem sikerült mindkét játékosnak maradéktalanul abszolválni. Ez – véleményünk szerint - megint a mentális felkészültség hiányára vezethető vissza.

Az elmúlt szezon értékelésével párhuzamosan átbeszéltük a következő időszak teendőit is, amit elsősorban a feltárt hiányosságok determinálnak. Megállapodtunk, hogy még a nyár végi felkészülést megelőzően pontosítjuk a terveket.

Tudtuk, és éreztük, hogy itthon az egész magyar curling „család” egy emberként szurkol nekünk, ezért ezúton is elnézést kérünk, amiért nem sikerült a szerintem igenis reális célt – az olimpiai indulási jogot – elérnünk!